Document ID: 32005L0074

KOMISSION DIREKTIIVI 2005/74/EY,
annettu 25 päivänä lokakuuta 2005,
neuvoston direktiivin 90/642/ETY muuttamisesta siinä vahvistettujen etofumesaatin, lambda-syhalotriinin, metomyylin, pymetrotsiinin ja tiabendatsolin jäämien enimmäismäärien osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY (1) ja erityisesti sen 7 artiklan,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) ja erityisesti sen 4 artiklan 1 kohdan f alakohdan,
sekä katsoo seuraavaa:
(1)
Direktiivin 91/414/ETY mukaan tiettyihin viljelykasveihin käytettävien kasvinsuojeluaineiden salliminen kuuluu jäsenvaltioiden vastuulle. Sallimisen on perustuttava ihmisten ja eläinten terveydelle ja ympäristölle aiheutuvien vaikutusten arviointiin. Arvioinnissa huomioon otettaviin tekijöihin on sisällyttävä käyttäjien ja sivullisten altistuminen, maaperään, vesiin ja ilmaan kohdistuvat ympäristövaikutukset sekä ihmisten ja eläinten nauttimien käsiteltyjen viljelykasvien torjunta-ainejäämien vaikutukset ihmisiin ja eläimiin.
(2)
Jäämien enimmäismäärät vahvistetaan sen mukaan, mikä on kasveille tehokkaan suojan antava pienin mahdollinen määrä torjunta-ainetta käytettäessä sitä niin, että jäämä on mahdollisimman pieni sekä toksikologisesti hyväksyttävä etenkin arvioitaessa saantia ravinnon mukana.
(3)
Torjunta-ainejäämien enimmäismääriä olisi arvioitava jatkuvasti uudelleen. Niitä voidaan muuttaa uusien käyttötapojen ja uusien tietojen huomioon ottamiseksi.
(4)
Jäämien enimmäismääriksi vahvistetaan analyysiherkkyyden alaraja, kun kasvinsuojeluaineiden sallitusta käytöstä ei aiheudu elintarvikkeisiin tai niiden pinnalle havaittavissa olevia torjunta-aineiden jäämiä tai kun sallittua käyttöä ei ole tai kun jäsenvaltioiden salliman käytön tukena ei ole ollut tarvittavia tietoja tai kun kolmansissa maissa käytön tukena ei ole ollut tarvittavia tietoja ja käytöstä on aiheutunut torjunta-aineiden jäämiä yhteisön markkinoille mahdollisesti tuleviin elintarvikkeisiin tai niiden pinnalle.
(5)
Komissiolle on ilmoitettu direktiivin 90/642/ETY soveltamisalaan kuuluvien tiettyjen torjunta-aineiden uusista tai muuttuneista käyttötavoista. Ilmoitus koskee etofumesaattia, lambda-syhalotriinia, metomyylia, pymetrotsiinia ja tiabendatsolia.
Lambda-syhalotriinin, metomyylin ja pymetrotsiinin osalta akuutin altistumisen viiteannos on vahvistettu ja kuluttajien akuutti altistuminen näille torjunta-aineille kaikkien sellaisten elintarvikkeiden välityksellä, jotka saattavat sisältää näiden torjunta-aineiden jäämiä, on arvioitu Euroopan yhteisössä käytössä olevien menettelyjen ja käytäntöjen mukaan ja samalla on otettu huomioon Maailman terveysjärjestön julkaisemat ohjeet. Kasveja käsittelevän tiedekomitean lausunnot ja erityisesti kuluttajien suojelua torjunta-aineilla käsiteltyjen elintarvikkeiden osalta koskevat neuvot ja suositukset on otettu huomioon. Lambda-syhalotriinin, metomyylin ja pymetrotsiinin saantiarvio osoittaa, että vahvistamalla kyseiset jäämien enimmäismäärät akuutin altistumisen viiteannos ei ylity. Etofumesaattia ja tiabendatsolia koskevien käytettävissä olevien tietojen arviointi on osoittanut, että akuutin altistumisen viiteannosta ei ole tarpeen vahvistaa, eikä lyhyen aikavälin arviointia tämän vuoksi tarvita.
(6)
Siksi on aiheellista vahvistaa uudet enimmäismäärät kyseisten torjunta-aineiden jäämille.
(7)
Tekniikan ja tieteen kehittyessä voi olla tarpeen vahvistaa erityiset jäämien enimmäismäärät tuotteille, jotka ovat verrattain uusia yhteisössä, kuten papaija ja kassava. Direktiivin 90/642/ETY I liitteessä oleva luettelo ryhmistä ja yksittäisistä esimerkeistä olisi siksi muutettava vastaavasti.
(8)
Se, että yhteisön tasolla vahvistetaan tai muutetaan väliaikaisesti jäämien enimmäismääriä, ei estä jäsenvaltioita vahvistamasta etofumesaatin väliaikaista jäämien enimmäismäärää direktiivin 91/414/ETY 4 artiklan 1 kohdan f alakohdan ja sen liitteen VI mukaisesti. Neljää vuotta on pidettävä riittävänä ajanjaksona, jonka kuluessa asianomaisen tehoaineen tulevat käyttötarkoitukset voidaan vahvistaa. Tämän ajanjakson jälkeen jäämien väliaikaisen enimmäismäärän pitäisi muuttua lopulliseksi.
(9)
Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Lisätään direktiivin 90/642/ETY liitteessä I olevaan 1 ryhmän vi kohtaan ”sekalaiset hedelmät” tuotteiden ”oliivit” ja ”passionhedelmät” väliin tuote ”papaijat”. Lisätään direktiivin 90/642/ETY liitteessä I olevaan 2 ryhmän i kohtaan ”juuri- ja mukulavihannekset” tuotteiden ”porkkanat” ja ”mukulasellerit” väliin tuote ”kassava”.
2 artikla
Muutetaan direktiivi 90/642/ETY seuraavasti:
1)
Korvataan liitteessä II olevat etofumesaatin, lambda-syhalotriinin, metomyylin, pymetrotsiinin ja tiabendatsolin jäämien enimmäismäärät tämän direktiivin liitteessä I olevilla määrillä.
2)
Lisätään liitteeseen II etofumesaatin jäämien enimmäismääriksi tämän direktiivin liitteessä II olevat määrät.
3 artikla
1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 26 päivänä huhtikuuta 2006. Niiden on toimitettava komissiolle viipymättä nämä säännökset kirjallisina sekä kyseisiä säännöksiä ja tätä direktiiviä koskeva vastaavuustaulukko.
Niiden on sovellettava näitä säännöksiä 27 päivästä huhtikuuta 2006.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 25 päivänä lokakuuta 2005.

Labels: 7
17
0
20